FI Euroopan unionin virallinen lehti L 318/14

KOMISSION ASETUS (EU) N:o 1126/2010,

annettu 3 päivänä joulukuuta 2010,

asetuksen (EY) N:o 1547/2007 muuttamisesta siltä osin kuin on kyse sen siirtymäkauden pidentämisestä, joka on vahvistettu Kap Verden tasavallan poistamiseksi vähiten kehittyneitä maita koskevan erityisen menettelyn edunsaajamaiden luettelosta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 sekä asetusten (EY) N:o 552/97 ja (EY) N:o 1933/2006 ja komission asetusten (EY) N:o 1100/2006 ja (EY) N:o 964/2007 muuttamisesta 22 päivänä heinäkuuta 2008 annetun neuvoston asetuksen (EY) N:o 732/2008 (1) ja erityisesti sen 11 artiklan 8 kohdan,

sekä katsoo seuraavaa:

(1) Kap Verden tasavalta, jäljempänä ’Kap Verde’, on edunsaajamaa unionin yleisen tullietuusjärjestelmän mukaisessa vähiten kehittyneitä maita koskevassa erityisessä menettelyssä, joka tunnetaan myös ”Kaikki paitsi aseet” -järjestelynä (EBA).

(2) Asetuksen (EY) N:o 732/2008 11 artiklan 8 kohdassa säädetään, että kun Yhdistyneet kansakunnat poistaa maan vähiten kehittyneiden maiden luettelosta, se poistetaan myös vähiten kehittyneitä maita koskevasta erityisestä menettelystä. Kyseisessä artiklassa säädetään myös vähintään kolmen vuoden siirtymäajan käyttöönotosta ennen kuin poistaminen tulee voimaan.

(3) Yhdistyneet kansakunnat poisti Kap Verden vähiten kehittyneiden maiden luettelosta 1 päivästä tammikuuta 2008 (2).

(4) Komission asetuksessa (EY) N:o 1547/2007 (3) säädetään Kap Verden tasavallan poistamisesta vähiten kehittyneitä maita koskevan erityisen menettelyn edunsaajamaiden luettelosta 1 päivästä tammikuuta 2011, kun kolmen vuoden siirtymäaika on kulunut.

(5) Asetuksella (EY) N:o 1547/2007 myönnettyä siirtymäkautta, joka ajoittui talouskriisiin, leimasi kaupan supistuminen, joka haittasi Kap Verden talouden monipuolistamispyrkimyksiä. Sen vuoksi tämä siirtymäkausi ei ole antanut Kap Verdelle riittävää aikaa vähentää liiallista riippuvuuttaan yhdestä keskeisestä vientisektorista ja siten lieventää EBA-järjestelystä poistamisen mahdollisia kielteisiä vaikutuksia. Kyseistä siirtymäkautta olisi sen vuoksi pidennettävä 1 päivään tammikuuta 2012.

(6) Tässä asetuksessa säädetyt toimenpiteet ovat yleisten tullietuuksien komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EY) N:o 1547/2007 1 artikla seuraavasti:

”1 artikla Poistetaan Kap Verden tasavalta asetuksen (EY) N:o 732/2008 liitteessä I olevasta vähiten kehittyneitä maita koskevan erityisen menettelyn edunsaajamaiden luettelosta 1 päivästä tammikuuta 2012.”

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä joulukuuta 2010. Komission puolesta José Manuel BARROSO Puheenjohtaja

(1) EUVL L 211, 6.8.2008, s. 1.

(2) YK:n yleiskokouksen päätöslauselma A/Res/59/210, 20. joulukuuta 2004.

(3) EUVL L 337, 21.12.2007, s. 70.